**26. јануар 2025.**

**Одржана Светосавска академија и уручене награде ,,Свети Сава“**

У Позоришту ,,Бора Станковић” одржана је Светосавска академија и уручене награде ,,Свети Сава“ овогодишњим добитницима. На академији је говорио градоначелник Врања др Слободан Миленковић. Честитајући свим лауреатима награду ,,Свети Сава“, он је истакао: ,,Вечерашња Светосавска академија доказ је да нас је још једном, као безгранично много пута до сада, Свети Сава окупио у миру и спокојству, да славимо управо њега – Растислава Растка Немањића – монаха и државника, архиепископа и светитеља. Окупио нас је да се још једном подсетимо величине његовог лика и дела.  Да се подсетимо да се више од осам векова Срби крсте у име Оца и сина и светога духа, под својим крстом хришћанским и у својој цркви, чију је аутокефалност успоставио управо он – најсветији српски син – Свети Сава. Окупио нас је да се још једном подсетимо не само његовог значаја за српско национално биће,  већ и покажемо захвалност на свему што нам је оставио. А оставио нам је много тога: државу, образовање, културу, духовност, заједништво и пре свега љубав према родној груди. А посебно место у Савином храму заузимају они на којима свет остаје – деца. Ученици основних и средњих школа, заслужни су што се о делима Светог Саве говори са поштовањем, јер су својим трудом и залагањем учествовали у активностима које величају лик и дело великог светитеља. Такође, значајан допринос у организовању манифестације дугујемо и учитељима, наставницима и професорима, који несебично преносе знање нашем потомству и тако настављају племениту мисију просветитељства и светосавља”, рекао је градоначелник. На академији, о значају светосавља беседу је казивао Протојереј-ставрофор др Радомир Поповић. Након уводних обраћања градоначелник Врања уручио је награде овогодишњим лауреатима. Награда за најбољу установу у области васпитно-образовног рада за 2024. годину додељена је ОШ ,,Бора Станковић“ из Тибужда. Награда ,,Свети Сава'' за најбољег васпитача или стручног сарадника за 2024. годину припала је Снежани М. Златановић, васпитачици вртића ,,Невен''. Најбољи професор разредне наставе за 2024. годину је Добрица Антић, професор разредне наставе ОШ,, Бранко Радичевић’’, док је награда за најбољег вероучитеља-катихету додељена Ненаду Бојкову, вероучитетељу Економско-трговинске школе. Према одлуци Kомисије и Одбора за најбољег наставника предметне наставе основне школе за 2024. годину изабрана је Татјана Павловић, наставница руског језика  ОШ ,,Радоје Домановић’’. Награда ,,Свети Сава” за најбољег наставника предметне наставе средње школе за 2024. годину припала је Татјани Станојковић, професорки математике Гимназије ,,Бора Станковић. За најбољег ученика основне школе у 2024. години изабран је Павле Мишић, ученик ОШ ,,Јован Јовановић Змај’’, а  за најбољег средњошколца проглашен је Вукашин Војводић, ученик Гимназије „Бора Станковић“. Награда за најбољег студента првог степена основних академских или основних струковних студија факултета или више школе за 2024. годину додељена је Андријани Стошић, студенткињи пете године Медицинског факултета у Београду. У име награђених обратио се Дејан Јањић, директор ОШ ,,Бора Станковић“ Тибужде.

